周書/卷33

以2024年8月21日从维基文库导出

←

列傳第二十四

周書

卷三十三[1] 列傳第二十五

唐 令狐德棻

列傳第二十六

→

姊妹计划: 数据项

厙狄峙，其先遼東人，本姓段氏，匹磾之後也，因避難改焉。後徙居代，世為豪右。祖淩，武威郡守。父貞，上洛郡守。

峙少以弘厚知名，善騎射，有謀略。仕魏，位高陽郡守。為政仁恕，百姓頗悅之。孝武西遷，峙乃棄官從入關。大統元年，拜中書舍人，參掌機密，以恭謹見稱。遷黃門侍郎。

時與東魏爭衡，戎馬不息，蠕蠕乘虛，屢為邊患。朝議欲結和親，乃使峙往。峙狀貌魁梧，善於辭令。蠕蠕主雅信重之，自是不復為寇。太祖謂峙曰：「昔魏絳和戎，見稱前史。以君方之，彼有愧色。」封高邑縣公，邑八百戶。遷驃騎將軍、岐州刺史，加散騎常侍，增邑二百戶，[2]開府儀同三司。恭帝元年，徵拜侍中。

蠕蠕滅後，突厥強盛，雖與文帝通好，而外連齊氏。太祖又令峙銜命喻之。突厥感悟，即執齊使，歸諸京師。錄前後功，拜大將軍、安豐郡公，邑通前二千戶。尋除小司空。

孝閔踐阼，轉小司寇。世宗初，為都督益潼等三十一州諸軍事、益州刺史。峙性寬和，尚清靜，甚為夷獠所安。保定四年，除〈（宣）〉〔宜〕州刺史。[3]天和三年，入為少師。峙以年老，表乞骸骨，手詔許之。五年，卒。贈同州刺史。諡曰定。

子嶷嗣。少知名，起家吏部上士。歷小內史、小納言，授開府階，遷職方中大夫，為蔡州刺史。卒於官。子授嗣。

楊荐字承略，秦郡寧夷人也。父寶，昌平郡守。[4]荐幼孤，早有名譽。性廉謹，喜怒不形於色。魏永安中，隨爾朱天光入關討羣賊，封高邑縣男。文帝臨夏州，補帳內都督。及平侯莫陳悅，使荐入洛陽請事。魏孝武帝授文帝關西大行臺，仍除荐直閤將軍。時馮翊長公主嫠居，孝武意欲歸諸文帝，乃令武衞元毘喻旨。荐歸白，文帝又遣荐入洛陽請之。孝武即許焉。孝武欲向關中，荐贊成其計。孝武曰：「卿歸語行臺迎我。」文帝又遣荐與長史宇文測出關候接。[5]孝武至長安，進爵清水縣子。

魏大統元年，蠕蠕請和親。文帝遣荐與楊寬使，并結婚而還。進爵為侯。又使荐納幣於蠕蠕。魏文帝郁久閭后崩，文帝遣僕射趙善使蠕蠕更請婚。善至夏州，聞蠕蠕貳於東魏，欲執使者。善懼，乃還。文帝乃使荐往，賜黃金十斤、雜綵三百疋。荐至蠕蠕，責其背惠食言，并論結婚之意。蠕蠕感悟，乃遣使隨荐報命焉。

及侯景來附，文帝令荐與鎮遏。荐知景飜覆，遂求還，具陳事實。文帝乃遣使密追助景之兵。尋而景叛。

十六年，大軍東討。文帝恐蠕蠕乘虛寇掠，乃遣荐往更論和好，以安慰之。進使持節、驃騎大將軍、開府儀同三司，加侍中。

孝閔帝踐阼，除御伯大夫，進爵姚谷縣公。仍使突厥結婚。突厥可汗弟地頭可汗阿史那庫頭居東面，與齊通和，說其兄欲背先約。計謀已定，將以荐等送齊。荐知其意，乃正色責之，辭氣慷慨，涕泗橫流。可汗慘然良久曰：「幸無所疑，當共平東賊，然後發遣我女。」乃令荐先報命，仍請東討。以奉使稱旨，遷大將軍。保定四年，又納幣於突厥。還，行小司馬，又行大司徒。從陳公純等逆女於突厥，進爵南安郡公。天和三年，遷總管、梁州刺史。後以疾卒。

趙剛字僧慶，河南洛陽人也。曾祖蔚，魏幷州刺史。祖寧，高平太守。父和，太平中，陵江將軍，南討度淮，[6]聞父喪，輒還。所司將致之於法，和曰：「罔極之恩，終天莫報。若許安厝，禮畢而即罪戮，死且無恨。」言訖號慟，悲感傍人。主司以聞，遂宥之。喪畢，除寧遠將軍。大統初，追贈右將軍、膠州刺史。

剛少機辯，有幹能。起家奉朝請。累遷鎮東將軍、銀青光祿大夫，歷大行臺郎中、征東將軍，加金紫階，領司徒府從事中郎，加閤內都督。及魏孝武與齊神武搆隙，剛密奉旨召東荊州刺史馮景昭率兵赴闕。未及發，而神武已逼洛陽，孝武西遷。景昭集府僚文武，議其去就。司馬馮道和請據州待北方處分。剛曰：「公宜勒兵赴行在所。」久之更無言者。剛抽刀投地曰：「公若為忠臣，可斬道和；如欲從賊，可見殺。」景昭感悟，遂率眾赴關右。屬侯景逼穰城，東荊州人楊祖歡等起兵應景，[7]以其眾邀景昭於路。景昭戰敗，剛遂沒於蠻。後自贖免。乃見東魏東荊州刺史李魔憐，勸令歸關西。魔憐納之，使剛至幷州密觀事勢。神武引剛內宴，因令剛齎書申勅荊州。剛還報魔憐，仍說魔憐斬祖歡等，以州歸西。魔憐乃使剛入朝。

大統初，剛於霸上見太祖，具陳關東情實。太祖嘉之，封陽邑縣子，邑三百戶，除車騎將軍、左光祿大夫。論復東荊州功，進爵臨汝縣伯，邑五百戶。

初，賀拔勝、獨孤信以孝武西遷之後，並流寓江左。至是剛言於魏文帝，請追而復之。乃以剛為兼給事黃門侍郎，使梁魏興，齎移書與其梁州刺史杜懷寶等論隣好，并致請勝等移書。寶即與剛盟歃，受移赴建康，[8]仍遣行人隨剛報命。是年，又詔剛使三荊，聽在所便宜從事。使還，稱旨，進爵武城縣侯，除大丞相府帳內都督。復使魏興，重申前命。尋而梁人禮送賀拔勝、獨孤信等。

頃之，御史中尉董紹進策，請圖梁漢。以紹為行臺、梁州刺史，率士馬向漢中。剛以為不可，而朝議已決，遂出軍。詔竟無功而還，免為庶人。除剛潁川郡守，加通直散騎常侍、衞大將軍。

從復弘農。進拜大都督、東道軍司，節度開府李延孫等七軍，攻復陽城，擒太守王智納。轉陳留郡守。東魏行臺吉寧率眾三萬攻陷郡城，剛突出，還保潁川，重行郡事。復為侯景所破，乃率餘眾赴洛陽。大行臺元海遣剛還郡徵糧。[9]時景眾已入潁川，剛於西界招復陽翟二萬戶，轉輸送洛。明年，洛陽不守。剛遠隔敵中，連戰破東魏廣州刺史李仲偘。時侯景別帥陸太、潁川郡守高沖等眾八千人，寇襄城等五郡。剛簡步騎五百，大破沖等。開府李延孫為長史楊伯簡所害，[10]剛擊斬之。又攻拔廣州，進軍陽翟。侯景自鄴入魯陽，[11]與剛接戰。旬有三日，旋軍宜陽。時河南城邑，一彼一此。剛復出軍伊、洛，侯景亦度河築城。剛前後下景三郡，獲郡守一人，別破其行臺梅遷，斬首千餘級。除尚書金部郎中。高仲密以北豫州來附，兼大行臺左丞，持節赴潁川節度義軍。師還，剛別破侯景前驅於南陸，復獲其郡守二人。

時有流言傳剛東叛，齊神武因設反間，聲遣迎接。剛乃率騎襲其下塢，[12]拔之，露板言狀。太祖知剛無貳，乃加賞賚焉。除營州刺史，進爵為公，增邑二百戶，加大都督、車騎大將軍、儀同三司、散騎常侍。

〈（漕）〉〔渭〕州民鄭五醜構逆，[13]與叛羌傍乞鐵怱相應，令剛往鎮之。將發，魏文帝引見內寢，舉觴屬剛曰：「昔侯景在東，為卿所困。黠羌小豎，豈足勞卿謀慮也。」時五醜已剋定夷鎮，所在立柵。剛至，竝攻破之，散其黨與。五醜於是西奔鐵怱。剛又進破鐵怱偽廣寧郡。屬宇文貴等西討，詔以剛行渭州事，資給糧餼。鐵怱平，所獲羌卒千人，配剛軍中，教以戎旅，皆盡其力用。加驃騎大將軍、開府儀同三司，入為光祿卿。六官建，拜膳部中大夫。

孝閔帝踐阼，進爵浮陽郡公。出為利州總管、利沙方渠四州諸軍事。沙州氐恃險逆命，剛再討服之。方州生獠自此始從賦役。剛以偽信州濱江負阻，遠連殊俗，蠻左強獷，歷世不賓，乃表請討之。詔剛率利沙等十四州兵，兼督儀同十人、馬步一萬往經略焉。仍加授渠州刺史。剛初至，渠帥憚其軍威，相次降款。後以剛師出踰年，士卒疲弊，尋復亡叛。後遂以無功而還。又與所部儀同尹才失和，被徵赴闕。遇疾，卒於路。年五十七。贈〈（忠）〉〔中〕淅涿三州刺史。[14]諡曰成。子元卿嗣。

王慶字興慶，太原祁人也。父因，魏靈州刺史、懷德縣公。

慶少開悟，有才略。初從文帝征伐，復弘農，破沙苑，竝有戰功，每獲殊賞。大統十年，授殿中將軍。孝閔帝踐阼，晉公護引為典籤。慶樞機明辨，漸見親待。授大都督。武成元年，以前後功，賜爵始安縣男。二年，行小賓部。保定二年，使吐谷渾，與共分疆，[15]仍論和好之事，渾主悅服，遣所親隨慶貢獻。

初，突厥與周和親，許納女為后。而齊人知之，懼成合從之勢，亦遣使求婚，財饋甚厚。突厥貪其重賂，便許之。朝議以魏氏昔與蠕蠕結婚，遂為齊人離貳。今者復恐改變，欲遣使結之。遂授慶左武伯，副楊荐為使。是歲，遂興入并之役。慶乃引突厥騎，與隨公楊忠至太原而還。以齊人許送皇姑及世母，朝廷遂與通和。突厥聞之，復致疑阻，於是又遣慶往喻之。可汗感悅，結好如初。五年，復與宇文貴使突厥逆女。自此，以慶信著北蕃，頻歲出使。

後更至突厥，屬其可汗暴殂，突厥謂慶曰：「前後使來，逢我國喪者，皆𠢐面表哀。況今二國和親，豈得不行此事。」慶抗辭不從，突厥見其守正，卒不敢逼。武帝聞而嘉之。錄慶前後使功，遷開府儀同三司、兵部大夫，[16]進爵為公。

歷丹、中二州刺史。為政嚴肅，吏不敢欺。大象元年，授小司徒，加上大將軍、總管汾石二州五鎮諸軍事、汾州刺史。又除延州總管，進位柱國。開皇元年，進爵平昌郡公。卒于鎮。贈上柱國，諡曰莊。子淹嗣。

趙昶字長舒，天水南安人也。曾祖襄，仕魏至中山郡守，因家於代。祖泓，廣武令。父琛，上洛郡守。

昶少聰敏，有志節。弱冠，以材力聞。孝昌中，起家拜都督，鎮小平津。魏北中郎將高千甚敬重之。[17]千牧兗州，以昶行臨渙、北梁二郡事。大統初，千還鎮陝，[18]又以昶為長史、中軍都督。太祖平弘農，擢為相府典籤。

大統九年，大軍失律於邙山，清水氐酋李鼠仁自軍逃還，憑險作亂。隴右大都督獨孤信頻遣軍擊之，不克。太祖將討之，欲先遣觀其勢。顧問誰可為。[19]左右莫對。昶曰：「此小豎爾，以公威，孰不聽命。」[20]太祖壯之，遂令昶使焉。昶見鼠仁，喻以禍福。羣凶聚議，或從或否。其逆命者，復將加刃於昶。而昶神色自若，志氣彌厲。鼠仁感悟，遂相率降。氐梁道顯叛，攻南由。[21]太祖復遣昶慰諭之，道顯等皆即款附。東秦州刺史魏光因徙其豪帥四十餘人并部落於華州，太祖即以昶為都督領之。

先是，汾州胡叛，再遣昶慰勞之，皆知其虛實。及大軍往討，昶為先驅，遂破之。以功封章武縣伯，邑五百戶。

十五年，拜安夷郡守，帶長虵鎮將。氐族荒獷，世號難治，昶威懷以禮，莫不悅服。期歲之後，樂從軍者千餘人。加授帥都督。時屬軍機，科發切急，氐情難之，復相率謀叛。昶又潛遣誘說，離間其情，因其攜貳，遂輕往臨之。羣氐不知所為，咸來見昶。乃收其首逆者二十餘人斬之，餘眾遂定。朝廷嘉之，除大都督，行南秦州事。時氐帥蓋鬧等反，昶復討擒之。進撫軍將軍，加通直散騎常侍，又與史寧破宕昌羌、獠二十餘萬。拜武州刺史、[22]車騎大將軍、儀同三司、諸州軍事。

魏恭帝初，加驃騎大將軍、開府儀同三司。潭水羌叛，殺武陵、潭水二郡守。昶率儀同駱天义等騎步五千討平之。[23]

世宗初，鳳州人仇周貢、魏興等反，自號周公，有眾八千人。破廣化郡，攻沒諸縣，分兵西入，圍廣業、修城二郡。廣業郡守薛爽、修城郡守杜杲等請昶為援。昶遣使報杲，為周貢黨樊伏興等所獲。興等知昶將至，解修城圍，據泥功嶺，設六伏以待昶。昶至，遂遇其伏，合戰，破之。廣業之圍亦解。昶追之至泥陽川而還。興州人段吒及氐酋姜多復反，[24]攻沒郡縣，昶討斬之。語在氐傳。

昶自以被拔擢居將帥之任，傾心下士。虜獲氐、羌，撫而使之，皆為昶盡力。太祖常曰：「不煩國家士馬而能威服氐、羌者，趙昶有之矣。」至是，世宗錄前後功，進爵長道郡公，賜姓宇文氏，賞勞甚厚。二年，徵拜賓部中大夫，行吏部。尋以疾卒。

王悅字眾喜，京兆藍田人也。少有氣幹，為州里所稱。魏永安中，爾朱天光西討，引悅為其府騎兵參軍，除石安令。

太祖初定關、隴，悅率募鄉里從軍，屢有戰功。大統元年，除平東將軍、相府刑獄參軍，封藍田縣伯，邑六百戶。四年，東魏將侯景攻圍洛陽，太祖赴援。悅又率鄉里千餘人，從軍至洛陽。將戰之夕，悅磬其行資，市牛饗戰士。乃戰，悅所部盡力，斬獲居多。六年，加通直散騎常侍，遷大行臺右丞。十年，轉左丞。久居管轄，頗獲時譽。十二年，齊神武親率諸軍圍玉壁，大都督韋孝寬拒守累旬，敵方引退。朝廷以寬勳重，遣尚書長孫紹遠為大使，悅為副使，勞問寬等，并校定勳人。

十三年，侯景據河南來附，仍請兵為援。太祖先遣韋法保、賀蘭願德等帥眾助之。悅言於太祖曰：「侯景之於高歡，始則篤鄉黨之情，末乃定君臣之契，位居上將，職重台司，論其分義，有同魚水。今歡始死，景便離貳。豈不知君臣之道有虧，忠義之禮不足？蓋其所圖既大，不卹小嫌。然尚能背德於高氏，豈肯盡節於朝廷。今若益之以勢，援之以兵，非唯侯景不為池中之物，亦恐朝廷貽笑將來也。」太祖納之，乃遣行臺郎中趙士憲追法保等，而景尋叛。

十四年，授雍州大中正、帥都督，加衞將軍、右光祿大夫、都督。率所部兵從大將軍楊忠征隨郡、安陸，竝平之。時懸兵深入，悅支度路程，勒其部伍，節減糧食。及至竟陵，諸軍多有匱乏，悅出稟米六百石分給之。太祖聞而嘉焉。尋拜京兆郡守，加使持節、車騎大將軍、儀同三司、散騎常侍，遷大行臺尚書。

又領所部兵從達奚武征梁漢。軍出，武令悅說其城主楊賢。[25]悅乃貽之書曰：「夫惟德是輔，天道之常也；見機而作，人事之會也。梁主內虧刑政，外闕藩籬。匹夫攘袂，舉國傾覆。非直下民離心，抑亦上玄所棄。我相公膺千齡之運，創三分之業，道洽區中，威振方外。聲教所被，風行草偃；兵車所指，雲除霧廓。斯固天下所共聞，無俟二談也。[26]大將軍高陽公，韞韜略之祕，總熊羆之旅，受脤廟堂，威懷巴漢。先附者必賞，後服者必誅。君兵糧既寡，救援路絕。欲守，則城池無縈帶之險；欲戰，則士卒有土崩之勢。以此求安，未見其可。昔韓信背項，前典以為美談；黃權歸魏，良史稱其盛烈。事有變通，今其則也。」賢於是遂降。

悅白武云：「白馬要衝，是必爭之地。今城守寡弱，易可圖也。若蜀兵更至，攻之實難。」武然之，令悅率輕騎七百，徑趣白馬。悅先示其禍福，其將梁深遂以城降。梁武陵王紀果遣其將任奇率步騎六千，[27]欲先據白馬。行次闕城，[28]聞已降，乃還。及梁州平，太祖即以悅行刺史事。招攜初附，民吏安之。

魏廢帝二年，徵還本任。屬改行臺為中外府，尚書員廢，以儀同領兵還鄉里。悅既久居顯職，及此之還，私懷怏怏。猶陵駕鄉里，失宗黨之情。其長子康，恃〈（悅）〉舊望，[29]遂自驕縱。所部軍人，將有婚禮，康乃非理凌辱。軍人訴之。悅及康竝坐除名，仍配流遠防。及于謹伐江陵，平，悅從軍展効，因留鎮之。

孝閔踐阼，依例復官。授郢州。[30]尋拜使持節、驃騎大將軍、開府儀同三司、大都督、司水中大夫，進爵藍田縣侯。遷司憲中大夫，賜姓宇文氏，又進爵河北縣公。悅性儉約，不營生業，雖出入榮顯，家徒四壁而已。世宗手勅勞勉之，賜粟六百石。保定元年，卒於位。康嗣。官至司邑下大夫。[31]

趙文表，其先天水西人也，後徙居南鄭。累世為二千石。父江，[32]性方嚴，有度量。歷官東巴州刺史、計部中大夫、驃騎大將軍、開府儀同三司、御伯中大夫，封昌國縣伯。贈虞絳二州刺史，諡曰貞。

文表少而修謹，志存忠節。便弓馬，能左右馳射。好讀左氏春秋，略舉大義。起家為太祖親信。魏恭帝元年，從開府田弘征山南，以功授都督。復從平南巴州及信州，遷帥都督。又從許國公宇文貴鎮蜀，行昌城郡事。加中軍將軍、左金紫光祿大夫。保定元年，除許國公府司馬，轉大都督。五年，授畿伯下大夫。又為許國公府長史。尋拜車騎大將軍、儀同三司。

仍從宇文貴使突厥，迎皇后，進止儀注，皆令文表典之。文表斟酌而行，皆合禮度。及皇后將入境，突厥託以馬瘦，行除。文表慮其為變，遂說突厥使羅莫緣曰：「后自發彼藩，已淹時序，途經沙漠，人馬疲勞。且東寇每伺間隙，吐谷渾亦能為變。今君以可汗之愛女，結姻上國，曾無防慮，豈人臣之體乎。」莫緣然之，遂倍道兼行，數日至甘州。以迎后功，別封伯陽縣伯，邑六百戶。

天和三年，除梁州總管府長史。所管地名恆陵者，[33]方數百里，竝生獠所居，恃其險固，常懷不軌。文表率眾討平之。遷蓬州刺史，政尚仁恕，夷獠懷之。加驃騎大將軍、開府儀同三司。又進位大將軍，爵為公。

大象中，拜吳州總管。時開府于顗為吳州刺史。及隋文帝執政，尉遲迥等舉兵，遠近騷然，人懷異望。顗自以族大，且為國家肺腑，懼文表圖己，謀欲先之。乃稱疾不出。文表往問之，顗遂手刃文表。因令吏人告云「文表謀反」，仍馳啟其狀。隋文以諸方未定，恐顗為變，遂授顗吳州總管以安之。後知文表無異志，雖不罪顗，而聽其子仁海襲爵。

1. ↑ 卷三十三　按此卷殘缺，傳後無論，當出後人補苴。但諸傳情況頗不一樣，其中厙狄峙傳記歷官詳於北史，而前後稱宇文泰或作太祖，或作文帝，當是雜取北史和他書湊成。楊荐、王慶二傳全同北史。趙剛、趙昶、王悅、趙文表四傳，紀事敘官都比北史詳備，稱廟號不稱某帝，疑是周書原文，或出於源自周書的某種史鈔。錢氏考異卷三二以為「亦取北史而小有異同」，其實真出于北史者止二傳而已。

2. ↑ 增邑二百戶　諸本「二」都作「三」。

3. ↑ 保定四年除〈（宣）〉〔宜〕州刺史　北史卷六九厙狄峙傳「宣」作「宜」。按宣州是陳地，周無宣州。隋書卷二九地理志上京兆郡華原縣條云：「後魏置北雍州，西魏改為宜州。」今據改。

4. ↑ 父寶昌平郡守　按魏書卷一０六上地形志上東燕州平昌郡屬有昌平縣，則魏時昌平不是郡，但卷二０尉遲綱傳、北齊書卷二二李元忠附族叔景遺傳都曾封昌平郡公，或曾置郡。

5. ↑ 又遣荐與長史宇文測出關候接　按卷二七宇文測傳，測「從孝武西遷，進爵為公。太祖為丞相，以測為右長史」。據此，宇文測由洛陽從孝武西遷，尚未充任長史。據卷二二周惠達傳以長史出關候駕者是惠達。此誤。

6. ↑ 太平中陵江將軍南討度淮　張森楷云：「魏無太平年號，二字必有一誤。」按南討渡淮當指熙平元年魏軍攻硤石、浮山堰以救壽陽事〈見魏書卷九肅宗紀〉，「太平」當為「熙平」之訛。但世宗永平間自義陽以至壽陽，沿淮也常有戰事〈見魏書卷八世宗紀〉，也可能是「永平」之訛。今不改。

7. ↑ 東荊州人楊祖歡等起兵應景　北史卷六九趙剛傳無「祖」字，乃雙名單稱。

8. ↑ 受移赴建康　北史本傳「赴」作「送」。按文義作「送」是。

9. ↑ 大行臺元海遣剛還郡徵糧　張森楷云：「『海』上當有『季』字，見魏書孝靜紀〈卷一二〉。」按亦見周書卷二文帝紀下、卷三八元偉傳末。此雙名單稱。

10. ↑ 開府李延孫為長史楊伯簡所害　張森楷云：「李延孫傳〈卷四三〉『簡』作『蘭』。」按北史百衲本卷六六李延孫傳作「蘭」，殿本作「闌」，通鑑卷一五八〈四九００頁〉也作「蘭」，疑作「簡」誤。

11. ↑ 侯景自鄴入魯陽　按鄴是東魏都，即使自鄴出兵，也從無自鄴入某地的書法。凡稱自某地入某地者，地必相近，疑「鄴」乃「葉」之訛。魯陽即今魯山縣，和葉〈今葉縣〉相近。

12. ↑ 下塢　北史本傳「下」作「丁」。

13. ↑ 〈（漕）〉〔渭〕州民鄭五醜構逆　北史本傳「漕」作「渭」。按「漕州」不見地志。卷一九宇文貴傳、卷四九宕昌傳、通鑑卷一六三〈五０三六頁〉都作「渭」，今據改。

14. ↑ 贈〈（忠）〉〔中〕淅涿三州刺史　「淅」原訛作「浙」。北史百衲本本傳「忠浙」作「中淅」〈殿本「淅」亦訛作「浙」〉。「浙」字今逕改作「淅」。隋書卷三０地理志中河南郡新安縣條云：「後周置中州。」「忠」也是「中」之訛，今據改。「𣵠」，北史作「涿」。「涿」是郡，不是州，且與中、淅二州相去懸遠，亦非。但不知原作何字，今不改。

15. ↑ 與共分疆　宋本和北史卷六九王慶傳、冊府卷六五三〈七八二三頁〉「共」作「其」。

16. ↑ 兵部大夫　北史本傳作「兵部中大夫」。

17. ↑ 魏北中郎將高千甚敬重之　「千」，卷二文帝紀下諸本作「干」，汲本作「于」；北史卷九周本紀上作「千」，卷六九趙昶傳百衲本作「千」，殿本作「于」。疑當作「干」。

18. ↑ 大統初千還鎮陝　宋本、南本「還」作「遷」。按兩通。

19. ↑ 顧問誰可為　張森楷云：「『為』下當有『使』字。若但此，則文義不足。」

20. ↑ 以公威孰不聽命　張森楷云：「『以』上當有『臨』若『加』字。」

21. ↑ 氐梁道顯叛攻南由　「由」原作「田」。諸本都作「由」。北史本傳百衲本作「由」，殿本作「田」。張元濟以為「田」字誤，云「見氐傳」〈卷五０〉。按魏書卷一０六下地形志下岐州武都郡有南田縣，而隋書卷二九地理志上扶風郡作「南由縣」。楊氏隋志考證卷一云：「作南田誤。」楊說是，今逕改。

22. ↑ 拜武州刺史　卷四九氐傳作「督成、武、沙三州諸軍事，成州刺史」。

23. ↑ 儀同駱天义　北史本傳「义」作「人」。

24. ↑ 氐酋姜多　「姜」原作「羌」。諸本及周書卷四九、北史卷九六氐傳都作「姜」，殿本刻誤，今逕改。

25. ↑ 軍出武令悅說其城主楊賢　按這裏但稱城主，不舉城名。卷一九達奚武傳稱「梁將楊賢以武興降」疑脫「武興」二字。

26. ↑ 無俟二談也　殿本考證云：「二」字上疑脫「一」字。

27. ↑ 任奇　殿本考證云：「北史〈卷六九王悅傳〉作『任珍奇』。」按此是雙名單稱。

28. ↑ 行次闕城　北史卷六九王悅傳「闕」作「關」。按白馬城即陽平關〈見水經注卷二七沔水注〉。疑作「關」是。

29. ↑ 其長子康恃〈（悅）〉舊望　宋本、南本、北本、汲本「恃」下無「悅」字。殿本當是據北史補，局本從殿本。按「舊望」即舊姓、望族，藍田王氏之為舊望，不因悅一人，不得據北史以補周書，今刪。

30. ↑ 授郢州　殿本考證云：「北史云『授郢州刺史』，脫『刺史』二字。」按此或是省文。

31. ↑ 官至司邑下大夫　通典卷三九後周官品無司邑下大夫，正四命冬官諸下大夫中有司色，這裏「司邑」疑是「司色」之訛。

32. ↑ 父江　北史卷六九趙文表傳「江」作「珏」。

33. ↑ 所管地名恆陵者　北史本傳「陵」作「稜」。按卷四九僚傳亦作「恆稜」，疑作「稜」是。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Seccom88

- Wmrwiki

- Jdx

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

周書/卷33

关于